**ШЕШІМ**

**ҚАЗАҚСТАН РЕСПУБЛИКАСЫНАН АТЫНАН**

**« » қаңтар 2015 жыл Қызылорда қаласы**

Қызылорда облысының кәмелетке толмағандардың істері жөніндегі мамандандырылған ауданаралық соты құрамында төрағалық етуші судья Қ., хатшылықта К. қала прокурорының көмекшісі А., Қызылорда қалалық білім беру бөлімінің қамқоршылық және қорғаншылық жөніндегі функцияларды жүзеге асыратын органның өкілі Ж., талапкер Ш. жауапкер А. қатысуларымен, өзінің ашық сот отырысында Қызылорда облысының кәмелетке толмағандардың істері жөніндегі ауданаралық сотының сот залында, талапкер А. жауапкер Ж. .....1999 жылы туылған А. қатысты ата-аналық құқығынан айыру туралы азаматтық ісін қарап, соттың

**А Н Ы Қ Т А Ғ А Н Ы:**

Талапкер Ш. сотқа талап арыз беріп, онда .....1999 жылы Қарағанды қаласында К есімді қыз туғанын, оны өз тегіне жаздырғанын, 2008 жылғы Қызылорда қалалық сотының шешімі негізінде жауапкер А.Ж қызымның әкесі екені анықталғанын, туу туралы куәлігіне өзгерістер енгізіліп, баланың тегі А, әкесі болып Ж. болып жазылғанын, ... сәуір 2009 жылы ара-қатынасымызды заңдастырып, заңды некеге тұрғанын, бірақтан бір отбасы құра алмағанын, содан кейін некелері сот шешімімен 15.03.2010 жылы бұзылғанын, жауапкер баланың тәрбиесіне араласпайтынын, материалдық көмек көрсетпегенін, қызын өзі бағып, тәрбиелеп келе жатырғанын, жауапкер өзі де қызына қатысты ата-аналық құқығынан бас тартып отырғанын, ол жөнінде нотариалды бекітілген арыз беріп отырғанын, қызы К. қарсы емес екенін, сондықтан жауапкер А. ....1999 жылы туылған К. есімді қызына қатысты ата-аналық құқығынан айыруды сұраған.

Талапкер Ш. сот отырысында талап арызды қуаттап, жауапкер А. азаматтық некеде 2005 жылдың қаңтар айынан бері 2009 жылдың желтоқсан айына дейін бірге тұрғанын, .... сәуір 2009 жылдан бастап заңды некеге тұрғанын, Қызылорда қалалық сотының ....2010 жылғы шешімімен заңды некелері бұзылғанын, 2009 жылдың желтоқсан айынан бері бөлек тұратынын, Қызылорда қалалық сотының ....... 2008 жылғы шешімімен жауапкер К. есімді қызының әкесі деп танылғанын, бөлек тұрған кезден бастап осы кезге дейін қызын бірде-бір рет іздеп келмегенін, оның тәрбиесіне араласпағанын, оны асырап-бағу үшін ешқандай материалдық көмек көрсетпегенін, казіргі уақытта басқа отбасы құрып, солармен бірге тұрып жатырғанын, қызы К. да әкесін іздемейтінін, оны әкесі деп санамайтынын, қызы өз тегін ауыстырғысы келетінін, қызы алдағы уақытта шетелде оқығысы келетінін, ол үшін әкесінің келісімін алып отыру қажеттігін, жауапкерден сот шешімімен алимент өндірілмегенін, себебі, өзі қызын толық қамтамасыз етіп отырғанын, жауапкер өз еркімен көмек бермегенін, жауапкер өзі ата-аналық құқығынан бас тартып тұрғандығын көрсетіп, соттан талап арызын қанағаттандыруды сұрады.

Жауапкер А. сотта талап арызды мойындайтынын, сот шешімімен К. есімді қызының әкесі болып танылғанын, талапкер Ш. 2005 жылдан 2009 жыл аралығында бірге тұрғанын, заңды некеде болғанын, кейін сот шешімімен заңды неке бұзылғанын, ажырасып, бөлек тұрғаннан кейін қызын іздемегенін, оның тәрбиесіне араласпағанын, ешқандай материалдық көмек бермегенін мойындайтынын, казіргі уақытта қызымен ешқандай қарым-қатынас жоқ екендігін, кәмелетке толмаған К. есімді қызына қатысты ата-аналық құқығынан айыруға келісетінін, талапты мойындайтынын, соттан талап арызды қанағаттандыруды сұрады.

Сот отырысында кәмелетке толмаған К. өз жауабында әкесі А. үйден кеткеннен бері көрмегенін, бірде-бір рет іздеп келмегенін, ол кісінің қызы деп өзін сезінбейтінін, анасымен бірге тұрып жатырғанын, казіргі уақыта мектепте 10 сыныпта оқитынын, өзіне қатысты анасын ата-аналық құқығынан айыруға қарсы емес екендігін көрсетті.

Азаматтық іс құжаттарын зерттеп, тараптардың түсініктерін, Қызылорда қалалық білім бөліміне қарасты қорғаншылық және қамқоршылық жөніндегі функцияларды жүзеге асыратын органының өкілі мен прокурордың талап арыз қанағаттандырылуға жатады деген қорытындыларын тыңдап, сот талапкер Ш. талап арызы төмендегі негіздерге сәйкес қанағаттандырылуға жатады деп есептейді.

Қазақстан Республикасы «Неке (ерлі-зайыптылық) және отбасы туралы» Кодексінің 76 бабының 1 бөлігіне сәйкес, ата-ана құқығынан айыру туралы істер ата-аналардың біреуінің немесе баласының басқа да заңды өкілдерінің, кәмелетке толмаған балалардың құқықтарын қорғау жөніндегі міндеттер жүктелген органдардың немесе ұйымдардың өтініштері, сондай-ақ прокурордың талабы бойынша қаралады.

Аталған Кодекстің 75 бабының 1 бөлігінің 1, 5 тармақшаларында, егер ата-аналар (олардың біреуі) ата-аналық міндеттерін орындаудан жалтаратын болса, ата-аналық құқығынан айырылуы мүмкін екендігі белгіленген.

Қазақстан Республикасы Жоғарғы Сотының 28 сәуір 2000 жылғы № 4 «Соттардың балаларды тәрбиелеуге байланысты дауларды шешу кезінде заңнамаларды қолдануы туралы» нормативтік Қаулысының 11 тармағына сәйкес, ата-аналар кінәлі болған жағдайда ғана Заңның 75 бабында көрсетілген негіздер бойынша ата-аналық құқығынан айырылуы мүмкіндігі, ата-аналар балаларының дене бітімінің және рухани дамуына, оқуына, қоғамдық пайдалы еңбекке баулу жөнінде қамқорлық жасамаса, алимент төлеуден қасақана бас тартса, олар өз мiндеттерiн орындаудан жалтарған деп танылуы мүмкiн екендігі көрсетілген.

Сотта анықталғандай, талапкер Ш.мен жауапкер А...... сәуір 2009 жылы заңды некеге тұрып, Қызылорда қалалық сотының .... наурыз 2010 жылғы шешімімен заңды некелері бұзылған.

Қызылорда қалалық сотының 2008 жылғы шешімімен жауапкер А.Ж......қыркүйек 1999 жылы туылған А. есімді қыз баланың әкесі деп танылып, баланың туу туралы куәлігінде тегі А. әкесі болып Ж. деп өзгертілген.

Сот шешімі заңды күшіне ....07.2008 жылы енген.

Жауапкер А.2009 жылдың желтоқсан айынан бастап талапкер Ш. бөлек тұрады, сол уақыттан бері кәмелетке толмаған К.тәрбиесімен айналыспаған,оны 5 жыл бойы іздемеген, оған материалдық көмек бермеген, оның дене бітімінің және рухани дамуына, оқуына, қоғамдық пайдалы еңбекке баулу жөнінде қамқорлық жасамаған.

Яғни, жауапкер А.ата-ана міндетін орындаудан жалтарып жүр деуге толық негіз бар.

Қызылорда қалалық білім бөліміне қарасты қорғаншылық және қамқоршылық жөніндегі функцияларды жүзеге асыратын органымен жүргізілген тұрғын ұй-тұрмыстық жағдайларын тексеру нәтижесінде, талапкер Ш. тұрып жатырған тұрғын үйінде баланың қолайлы тұруына жағдай жасалғаны анықталған.

Сонымен қатар, Қазақстан Республикасы АІЖК-нің 193 бабының 4 бөлігінің талабына сай, егер жауапкер талап қоюды мойындағанда және оны қабылдаған кезде сот мәлiмденген талаптарды қанағаттандыру туралы шешiм шығарады делінген.

Жауапкер А.Ж. талап қоюды мойындағаны заңға қайшы келмейді немесе басқа біреулердің құқықтарын, бостандықтарын және заңмен қорғалатын мүдделерін бұзбайды, сол себепті сот оның талап қоюды мойындағанын қабылдайды.

Осындай жағдайларда, яғни жауапкер А.Ж. ата-аналық міндеттерін орындаудан қасақана жалтарып жүргенін ескере отырып, баланың әрі қарай дамуын, оқуын, тәрбиесін және әлеуметтік оңалуын қамтамасыз ету мақсатында,кәмелетке толмаған баланың мүдделерін басшылыққа алып, кәмелетке толмаған К.А. пікірін ескере отырып, жауапкер А.Ж. ата-ана құқықтарынан айыру туралы талап арыз қанағаттандырылып, кәмелетке толмаған бала анасы Ш.А. тәрибесіне берілуге жатады.

Қазақстан Республикасы «Неке (ерлі-зайыптылық) және отбасы туралы» Кодексінің 76 бабының 3 бөлігінің, 139 бабының 1 бөлігінің талаптарына сай, жауапкер А.Ж. кәмелетке толмаған А. К күтіп-бағу үшін қамқоршысы Б.М. пайдасына ол кәмелетке толғанша барлық табысының және (немесе) өзге де кірісінің 1/4 бөлігінде ай сайын алимент өндірілуі тиіс.

Қазақстан Республикасы АІЖК-нің 110 бабының 1 бөлігіне сәйкес жауапкер А.Ж. талапкер Ш.А. пайдасына 926 теңге және АІЖК-нің 116 бабының 1 бөлігіне сәйкес мемлекеттік баж төлеуден босатылмаған жауапкер А.Ж. мемлекет пайдасына 2977 теңге мемлекеттік баж өндіру қажет.

Жоғарыдағылардың негізінде, Қазақстан Республикасы АІЖК-нің 110, 217-219, 221, 260-264 баптарын басшылыққа алып, сот

**Ш Е Ш І М Е Т Т І:**

Талапкер А. жауапкер Ж.. .......1999 жылы туылған А. қатысты ата-аналық құқығынан айыру туралы талап арызы қанағаттандырылсын.

Жауапкер Ж. ......1999 жылы туылған А. қатысты ата-аналық құқығынан айырылсын.

.....1999 жылы туылған А. анасы талапкер А. тәрбиесіне берілсін.

Жауапкер Ж. баланың анасы А. пайдасына ...қаңтар 2015 жылдан бастап барлық табысының және (немесе) өзге де кірісінің 1/4 (төрттен бір) бөлігі мөлшерінде .....1999 жылы туылған А.К. күтіп-бағу үшін, ол кәмелетке толғанша ай сайын алимент өндірілсін.

Шешімнің алимент өндіру туралы бөлігі дереу орындалсын.

Жауапкер Ж. талапкер А. пайдасына 926 (тоғыз жүз жиырма алты) теңге және мемлекет пайдасына 2 977 (екі мың тоғыз жүз жетпіс жеті) теңге мемлекеттік баж өндірілсін.

Шешімге ол табыс етілген күннен бастап 15 күн ішінде Қызылорда облысының кәмелетке толмағандардың істері жөніндегі мамандандырылған ауданаралық соты арқылы Қызылорда облыстық сотының апелляциялық сот алқасына шағым берілуі және наразылық келтірілуі мүмкін.

Төрағалық етуші судья: Қ.